Document ID: 32006D0876

KOMMISSIONENS BESLUTNING
af 30. november 2006
om godkendelse af de programmer for udryddelse og overvågning af dyresygdomme og visse former for TSE og for forebyggelse af zoonoser, som Bulgarien og Rumænien har forelagt for 2007, og om ændring af beslutning 2006/687/EF
(meddelt under nummer K(2006) 5702)
(2006/876/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 24, stk. 5 og 6, artikel 29 og artikel 32, og
ud fra følgende betragtninger:
(1)
Ifølge beslutning 90/424/EØF kan der ydes EF-tilskud til udryddelse og overvågning af dyresygdomme og til kontrol med henblik på forebyggelse af zoonoser.
(2)
I henhold til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (2) skal der udarbejdes årlige programmer for udryddelse og overvågning af transmissible spongiforme encephalopatier (TSE) hos kvæg, får og geder.
(3)
Med henblik på Bulgariens og Rumæniens tiltrædelse bør det fastsættes, hvor meget der skal ydes i EF-tilskud til de programmer for udryddelse og overvågning af dyresygdomme og visse former for TSE, som Bulgarien og Rumænien har forelagt for 2007.
(4)
Bulgarien og Rumænien har forelagt programmer for udryddelse og overvågning af visse dyresygdomme, for forebyggelse af zoonoser og for udryddelse og overvågning af TSE på deres områder.
(5)
Efter en gennemgang af disse programmer er det konstateret, at de opfylder de relevante EF-veterinærbestemmelser og navnlig EF-kriterierne for udryddelse af de pågældende sygdomme, jf. Rådets beslutning 90/638/EØF af 27. november 1990 om fastsættelse af EF-kriterier for foranstaltninger til udryddelse og overvågning af en række dyresygdomme (3).
(6)
Da programmerne er vigtige for, at Fællesskabets dyre- og folkesundhedsmæssige mål kan nås, og da anvendelsen for TSE-programmernes vedkommende er obligatorisk i alle medlemsstaterne, bør EF-tilskudssatsen fastsættes på et passende niveau til refusion af de udgifter, som Bulgarien og Rumænien afholder til de i denne beslutning omhandlede foranstaltninger, med et maksimumsbeløb for hvert program.
(7)
Forekomsten af klassisk svinepest på svinebedrifter i Rumænien er en yderst alvorlig trussel mod svinebedrifterne i resten af Fællesskabet. EF-tilskuddet til indkøb af vaccine til vaccination af svin med den levende, svækkede vaccine bør derfor fastsættes til 100 % af udgifterne.
(8)
For at opnå bedre styring, en mere effektiv anvendelse af EF-midlerne og større gennemsigtighed er det også nødvendigt for de enkelte programmer, hvor det er relevant, at fastsætte maksimumsbeløb for refusion til Bulgarien og Rumænien for visse udgifter til blandt andet test, vacciner og godtgørelse til ejere for tab som følge af slagtning eller nedslagning af dyr.
(9)
I henhold til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (4) skal programmer for udryddelse og overvågning af dyresygdomme finansieres via Den Europæiske Garantifond for Landbruget. Finanskontrollen af foranstaltningerne foretages i henhold til artikel 9, 36 og 37 i nævnte forordning.
(10)
EF-tilskuddet bør kun ydes, hvis de planlagte foranstaltninger gennemføres effektivt og myndighederne fremsender alle nødvendige oplysninger inden for de i nærværende beslutning fastsatte tidsfrister.
(11)
Omregningskursen for udgifter bør i overensstemmelse med forordning (EF) nr. 1290/2005 være den sidste kurs, som Den Europæiske Centralbank har fastsat inden den første dag i den måned, hvor anmodningen er indgivet af Bulgarien eller Rumænien, og udgifterne udtrykkes i euro.
(12)
Godkendelsen af nogle af programmerne bør ikke være til hinder for, at Kommissionen på basis af videnskabelige udtalelser senere vedtager en beslutning om bestemmelser for udryddelse af de pågældende sygdomme.
(13)
Listen over programmer i Kommissionens beslutning 2006/687/EF af 12. oktober 2006 om programmer for udryddelse og overvågning af visse dyresygdomme, for forebyggelse af zoonoser, for overvågning af TSE samt for udryddelse af BSE og scrapie, hvortil der kan ydes tilskud i 2007 (5), bør ændres, så den også omfatter Bulgarien og Rumænien.
(14)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
KAPITEL I
RABIES
Artikel 1
1. De programmer for udryddelse af rabies, som Bulgarien og Rumænien har forelagt, godkendes for perioden 1. januar 2007 til 31. december 2007.
2. EF-tilskuddet fastsættes til 50 % af hver enkelt af de i stk. 1 nævnte medlemsstaters udgifter til laboratorieundersøgelser samt indkøb og distribution af vaccine og lokkemad under programmerne, dog højst:
a)
830 000 EUR til Bulgarien
b)
800 000 EUR til Rumænien.
3. De maksimumsbeløb, der godtgøres medlemsstaterne for de programmer, der er omhandlet i stk. 1, må ikke overstige 0,50 EUR pr. dosis til indkøb af 1 vaccinedosis for de programmer, der er omhandlet i stk. 2.
KAPITEL II
KLASSISK SVINEPEST
Artikel 2
1. De programmer for bekæmpelse og overvågning af klassisk svinepest, som Bulgarien og Rumænien har forelagt, godkendes for perioden 1. januar 2007 til 31. december 2007.
2. EF-tilskuddet fastsættes til 50 % af hver enkelt af de i stk. 1 nævnte medlemsstaters udgifter til virologiske og serologiske undersøgelser af tamsvin og vildsvin og, til vaccination af vildsvin, til indkøb og distribution af vaccine og lokkemad samt til vaccination af tamsvin, mens EF-tilskuddet fastsættes til 100 % af Rumæniens udgifter til indkøb af vaccine til vaccination af tamsvin med den levende, svækkede vaccine, dog højst:
a)
425 000 EUR til Bulgarien
b)
5 250 000 EUR til Rumænien.
3. De maksimumsbeløb, der godtgøres for de programmer, der er omhandlet i stk. 1, må ikke overstige:
a)
for en ELISA-test
2,50 EUR pr. test
b)
for indkøb af 1 vaccinedosis til vaccination af vildsvin
0,50 EUR pr. dosis
c)
for indkøb af 1 vaccinedosis levende, svækket vaccine til vaccination af svin
0,30 EUR pr. dosis.
KAPITEL III
VISSE TYPER ZOONOTISK SALMONELLA HOS AVLSFJERKRÆ
Artikel 3
1. De programmer for bekæmpelse af salmonella hos avlsfjerkræ, som Bulgarien og Rumænien har forelagt, godkendes for perioden 1. januar 2007 til 31. december 2007.
2. EF-tilskuddet fastsættes til 50 % af hver enkelt af de i stk. 1 nævnte medlemsstaters udgifter til bakteriologiske test, godtgørelse til ejere for tab som følge af aflivning af fugle og destruktion af æg og indkøb af vaccine, dog højst:
a)
508 000 EUR til Bulgarien
b)
215 000 EUR til Rumænien.
3. De maksimumsbeløb, der godtgøres Bulgarien og Rumænien for de programmer, der er omhandlet i stk. 1, må ikke overstige:
a)
for en bakteriologisk test
5,00 EUR pr. test
b)
for indkøb af 1 vaccinedosis
0,05 EUR pr. dosis.
4. De støtteberettigede udgifter til kompensation for tab som følge af aflivning af dyr begrænses som fastsat i stk. 5.
5. Den gennemsnitskompensation, der godtgøres medlemsstaterne, beregnes på grundlag af antallet af aflivede dyr i medlemsstaten og er for avlsfjerkræ højst 2,50 EUR pr. dyr.
KAPITEL IV
PROGRAMMER TIL GENNEMFØRELSE AF UNDERSØGELSER FOR AVIÆR INFLUENZA HOS FJERKRÆ OG VILDE FUGLE
Artikel 4
1. De programmer vedrørende aviær influenza hos fjerkræ og vilde fugle, som Bulgarien og Rumænien har forelagt, godkendes for perioden 1. januar 2007 til 31. december 2007.
2. EF-tilskuddet fastsættes til 50 % af hver enkelt medlemsstats udgifter til analyse af prøver, dog højst:
a)
23 000 EUR til Bulgarien
b)
105 000 EUR til Rumænien.
3. De maksimumsbeløb, der godtgøres Bulgarien og Rumænien for udgifterne til de test, der indgår i programmerne, må ikke overstige følgende:
a)
:
ELISA-test
:
1 EUR pr. test
b)
:
agar-gel-immunodiffusionstest
:
1,20 EUR pr. test
c)
:
hæmagglutinationsinhibitionstest (HI-test) for H5/H7
:
12 EUR pr. test
d)
:
virusisolationstest
:
30 EUR pr. test
e)
:
PCR-test
:
15 EUR pr. test.
KAPITEL V
OVERVÅGNING AF TRANSMISSIBLE SPONGIFORME ENCEPHALOPATIER
Artikel 5
1. Det program for overvågning af transmissible spongiforme encephalopatier (TSE), som Rumænien har forelagt, godkendes for perioden 1. januar 2007 til 31. december 2007.
2. EF-tilskuddet fastsættes til 100 % af Rumæniens udgifter til gennemførelsen af det i stk. 1 omhandlede program, dog højst 2 370 000 EUR.
3. EF-tilskuddet til det i stk. 1 omhandlede program skal dække udgifter til de udførte test, og maksimumsbeløbet må ikke overstige:
a)
6 EUR pr. test for test, der er foretaget på kvæg i henhold til bilag III til forordning (EF) nr. 999/2001
b)
30 EUR pr. test for test, der er foretaget på får og geder i henhold til bilag III til forordning (EF) nr. 999/2001
c)
50 EUR pr. test for test, der er foretaget på hjortedyr i henhold til bilag III til forordning (EF) nr. 999/2001
d)
145 EUR pr. test for indledende molekylære diskriminatoriske test, der er foretaget i henhold til bilag X, kapitel C, punkt 3.2, litra c), nr. i), til forordning (EF) nr. 999/2001.
KAPITEL VI
UDRYDDELSE AF SCRAPIE
Artikel 6
1. Det program for udryddelse af scrapie, som Rumænien har forelagt, godkendes for perioden 1. januar 2007 til 31. december 2007.
2. EF-tilskuddet til det i stk. 1 omhandlede program fastsættes til 50 % af Rumæniens udgifter til godtgørelse til ejere for værdien af dyr, der er slået ned og destrueret i overensstemmelse med landets udryddelsesprogram, dog højst 100 EUR pr. dyr, samt 50 % af udgifterne til genotypebestemmelse, dog højst 10 EUR pr. genotypeundersøgelse, og det samlede tilskud må højst udgøre 980 000 EUR.
KAPITEL VII
ALMINDELIGE OG AFSLUTTENDE BESTEMMELSER
Artikel 7
De udgifter, Bulgarien og Rumænien forelægger med henblik på EF-tilskud, angives i euro eksklusive moms og andre skatter og afgifter.
Artikel 8
Omregningskursen for udgifter er den sidste kurs, som Den Europæiske Centralbank har fastsat inden den første dag i den måned, hvor anmodningen er indgivet af Bulgarien eller Rumænien.
Artikel 9
1. EF-tilskuddet til de programmer, der er omhandlet i artikel 1-6, ydes under forudsætning af, at Bulgarien og Rumænien gennemfører programmerne i overensstemmelse med de relevante EF-bestemmelser, herunder konkurrencereglerne og bestemmelserne om offentlige udbud, og på de betingelser, der er fastsat i litra a)-f):
a)
De berørte medlemsstater sætter de love og administrative bestemmelser, der er nødvendige for programmets gennemførelse, i kraft senest den 1. januar 2007.
b)
De indsender senest den 1. juni 2007 den foreløbige tekniske og økonomiske evaluering af programmet, jf. artikel 24, stk. 7, i beslutning 90/424/EØF.
c)
For de programmer, der er omhandlet i artikel 1-3, fremsendes der en foreløbig rapport om de første seks måneder af programmet senest fire uger efter udløbet af den af rapporten omfattede gennemførelsesperiode.
d)
For de programmer, der er omhandlet i artikel 4, rapporterer Bulgarien og Rumænien hver tredje måned, inden udgangen af den måned, der følger efter hver tremånedersperiode, positive og negative resultater af undersøgelser foretaget som led i deres overvågning af fjerkræ og vilde fugle til Kommissionen.
e)
For de programmer, der er omhandlet i artikel 5 og 6, fremsendes der hver måned en rapport til Kommissionen om, hvor langt man er nået med TSE-overvågningsprogrammet, og med oplysninger om de udgifter, Rumænien har afholdt; rapporten fremsendes senest fire uger efter udgangen af den måned, rapporten vedrører.
f)
Der fremsendes senest den 1. juni 2008 en endelig rapport om den tekniske gennemførelse af programmet, ledsaget af dokumentation for de udgifter, Bulgarien og Rumænien har afholdt, og de opnåede resultater i perioden 1. januar 2007 til 31. december 2007.
g)
Nærmere oplysninger om de udgifter, Bulgarien og Rumænien har afholdt som omhandlet i litra d) og e), fremlægges i et format, der er i overensstemmelse med skemaet i bilag I og II.
h)
Programmet skal gennemføres effektivt.
i)
Der må ikke være ansøgt om eller ansøges om andre EF-tilskud til de pågældende foranstaltninger.
2. Hvis den pågældende medlemsstat ikke overholder betingelserne i stk. 1, nedsætter Kommissionen EF-tilskuddet under hensyntagen til arten og grovheden af den pågældende overtrædelse og til det finansielle tab, den medfører for Fællesskabet.
Artikel 10
Bilagene til beslutning 2006/687/EF erstattes af teksten i bilag III til nærværende beslutning.
Artikel 11
Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
Artikel 12
Denne beslutning er rettet til medlemsstaterne.
Udfærdiget i Bruxelles, den 30. november 2006.

Labels: 4
0
6
18
15